b'\n_START_ARTICLE_\nCharles Dupin\n_START_SECTION_\n\xc5\xbdivljenje in delo\n_START_PARAGRAPH_\nDupin je bil Mongeev u\xc4\x8denec na \xc3\x89cole Polytechnique v Parizu. Diplomiral je leta 1803. V Napoleonovem \xc4\x8dasu je kot mlad mornari\xc5\xa1ki in\xc5\xbeenir uporabljal metode svojega u\xc4\x8ditelja v teoriji ploskev, kjer je odkril asimptoti\xc4\x8dne in konjugirane premice. Postal je profesor geometrije v Parizu in si je v dolgem \xc5\xbeivljenju pridobil slavo kot politik in pospe\xc5\xa1evalec industrije. Leta 1818 so ga izbrali v Francosko akademijo znanosti._NEWLINE_Imena Dupinova indikatrika in Dupinove ciklide nam ka\xc5\xbeejo, kar ga je zanimalo v za\xc4\x8detku svoje dejavnosti. Njegovi knjigi D\xc3\xa9veloppments de g\xc3\xa9om\xc3\xa9trie iz leta 1813 in Applications de geometrie iz 1825 vsebujeta veliko zanimivih zamisli. Lep primer za prispevek k matematiki je njegova izpopolnitev Malusove geometrije svetlobnih \xc5\xbearkov, ki je pomagala posodobiti geometrijsko optiko in tudi prispevala h geometriji premi\xc4\x8dnih kongruenc.'